CELEX: 62020CN0169
Language: el
Date: 2020-04-23 00:00:00
Title: Υπόθεση C-169/20: Προσφυγή της 23ης Απριλίου 2020 –Ευρωπαϊκή Επιτροπή κατά Πορτογαλικής Δημοκρατίας

22.6.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 209/19
            
         
      Προσφυγή της 23ης Απριλίου 2020 –Ευρωπαϊκή Επιτροπή κατά Πορτογαλικής Δημοκρατίας
      (Υπόθεση C-169/20)
      (2020/C 209/26)
      Γλώσσα διαδικασίας: η πορτογαλική
      
         Διάδικοι
      
      
         Προσφεύγουσα: Ευρωπαϊκή Επιτροπή (εκπρόσωποι: M. França και C. Perrin)
      
         Καθής: Πορτογαλική Δημοκρατία
      
         Αιτήματα
      
      Η προσφεύγουσα ζητεί από το Δικαστήριο:
      
                  —
               
               
                  Να αναγνωρίσει ότι η Πορτογαλική Δημοκρατία παρέβη τις υποχρεώσεις που υπέχει από το άρθρο 110 της Συνθήκης για τη Λειτουργία της Ευρωπαϊκής Ένωσης, καθόσον δεν έλαβε υπόψη, στο πλαίσιο του υπολογισμού του τέλους ταξινόμησης, την απόσβεση της αξίας του περιβαλλοντικού στοιχείου κατά τον υπολογισμό της αξίας των μεταχειρισμένων οχημάτων που εισάγονται στο εν λόγω κράτος και αποκτήθηκαν σε άλλα κράτη μέλη.
               
            
                  —
               
               
                  Να καταδικάσει την Πορτογαλική Δημοκρατία στα δικαστικά έξοδα.
               
            
         Ισχυρισμοί και κύρια επιχειρήματα
      
      Η επίμαχη πορτογαλική νομοθεσία εισάγει διάκριση μεταξύ του τέλους που βαρύνει ένα εισαγόμενο όχημα και εκείνου που βαρύνει ένα παρόμοιο μη εισηγμένο όχημα. Οι λεπτομέρειες και ο τρόπος υπολογισμού που ισχύουν οδηγούν σχεδόν πάντοτε στην επιβολή υψηλότερου τέλους επί του εισαγόμενου οχήματος.
      Η κατάσταση αυτή είναι ακόμη περισσότερο ανησυχητική στο μέτρο που είναι αντίθετη προς την πάγια νομολογία του Δικαστηρίου: η πορτογαλική νομοθεσία για τον υπολογισμό του τέλους που επιβάλλεται στα μεταχειρισμένα οχήματα που αποκτήθηκαν σε άλλα κράτη μέλη έχει ήδη αποτελέσει αντικείμενο προηγούμενων διαδικασιών κατά παραβάσεως και διαφόρων αποφάσεων του Δικαστηρίου.
      Η πορτογαλική νομοθεσία δεν εξασφαλίζει ότι τα μεταχειρισμένα οχήματα που εισάγονται από άλλα κράτη μέλη δεν φορολογούνται περισσότερο από τα αντίστοιχα μη εισηγμένα μεταχειρισμένα οχήματα. Τούτο εξηγείται από το γεγονός ότι, λόγω τροποποίησης της νομοθεσίας το 2016, δεν λαμβάνεται υπόψη η απόσβεση της αξίας του περιβαλλοντικού στοιχείου που χρησιμοποιείται για τον υπολογισμό της αξίας του μεταχειρισμένου οχήματος.
      Από τα ανωτέρω προκύπτει ότι ο πίνακας απόσβεσης που έχει υιοθετήσει η εθνική νομοθεσία δεν οδηγεί σε εύλογη προσέγγιση της πραγματικής αξίας του εισαγόμενου μεταχειρισμένου οχήματος. Κατά συνέπεια, το τέλος ταξινόμησης εισαγόμενου μεταχειρισμένου οχήματος είναι υψηλότερο από το τέλος που καταβάλλεται για παρόμοιο μεταχειρισμένο όχημα που έχει ήδη ταξινομηθεί στην Πορτογαλία, γεγονός που επιβεβαιώνει την παράβαση του άρθρου 110 ΣΛΕΕ και της νομολογίας του Δικαστηρίου.